
Az etanol hatásának vizsgálata az alvadék lízisre akut iszkémiás stroke betegekben és egészséges kontrollokban

Bevezetés. Az intravénás trombolízis rekombináns szöveti plazminogén aktivátorral (t-PA)
jelenleg az egyetlen hatásos gyógyszer az akut iszkémiás stroke (AIS) kezelésére. A terápia
azonban csak az esetek ~30-40%-ban hatásos. Kutatócsoportunk egy retrospektív
vizsgálatban úgy találta, hogy AIS betegekben az akut alkoholfogyasztás dózisfüggő módon
javította a trombolízis kimenetelét.
Célkitűzés. AIS betegek és egészséges önkéntesek plazmájában az etanol alvadék lízisre
gyakorolt hatásának vizsgálata.
Betegek és módszerek. Összesen 16 akut alkoholhatás alatt álló (medián: 0,84‰), valamint
26 korban, nemben és stroke súlyosságában illesztett, alkoholhatás alatt nem álló, intravénás
trombolízissel kezelt AIS beteg plazmamintáin végeztünk in vitro alvadék lízis (CLA)
vizsgálatokat. A CLA mérés során a trombolízis előtt levett, citráttal alvadásgátolt
plazmamintákból rekombináns szöveti faktorral alvadékot képeztünk és t-PA hozzáadásával
lízist indukáltunk, melyet valós időben turbidimetriás módszerrel monitoroztunk. A
trombolízis kimenetelét a National Institutes of Health Stroke Scale 7. napi változása, ill. a
90. napi modifikált Rankin skála szerint ítéltük meg. Az etanol hatását az alvadék lízisre 20
egészséges önkéntes citráttal alvadásgátolt plazmamintáin is teszteltük, melynek során a
plazmamintákhoz in vitro emelkedő koncentrációjú etanolt (0,1-0,2-0,4%) adva végeztük
el a CLA mérést.
Eredmények. Az alkoholt fogyasztott AIS betegek esetén szignifikánsan rövidebb 50%-os
alvadék lízis idő (50%CLT) volt megfigyelhető a kontroll AIS betegek értékeihez
viszonyítva (medián: 33, IQR: 23-48 vs. 47, IQR: 28-67 perc, p=0,045). Az alkoholbefolyás
alatt lévő AIS betegek 50%CLT értékei szignifikáns negatív korrelációt mutattak a minta
etanol koncentrációjával (r=-0,568; p=0,029). A >30 perc 50%CLT értékkel rendelkező
önkéntesek esetén a plazmamintákhoz in vitro hozzáadott etanol dózis-függő módon
csökkentette a lízis időt (medián: 51, 45, 41 és 37 perc a 0, 1, 2 és 4‰ esetén, p=0,034), míg
Konklúzió. Kísérleteinkben az etanol in vivo és in vitro is jelentősen, dózis-függő módon
rövidítette a t-PA-indukálta alvadék lízis időt. Az in vitro hatás hosszabb kiindulási
50%CLT értékek ill. magas etanol koncentrációk esetén volt kifejezett. Az eredmények
felvetik az etanol lehetséges alkalmazását a trombolízis kiegészítő terápiájaként és további
vizsgálatok szükségességére hívják fel a figyelmet.



